สถิติคุมประพฤติเมาแล้วขับช่วงปีใหม่ 66 เพิ่มขึ้น รวมแล้วกว่า 8,500 คดี พบทำผิดเมาแล้วขับซ้ำกว่า 200 ราย
นายวีระกิตติ์ หาญปริพรรณ์ อธิบดีกรมคุมประพฤติ เปิดเผยจำนวนสถิติคดีที่เข้าสู่ระบบงานคุมประพฤติ ในช่วงเทศกาลปีใหม่ระหว่างวันที่ 29 ธันวาคม 2565 – 4 มกราคม 2566 ที่มีการควบคุมเข้มงวดว่า มีจำนวนทั้งสิ้น 8,923 คดี จำแนกเป็นคดีขับรถขณะเมาสุรา จำนวน 8,567 คดี คิดเป็นร้อยละ 96.01, คดีขับรถประมาท 21 คดี คิดเป็นร้อยละ0.24  คดีขับเสพ 335 คดี คิดเป็นร้อยละ 3.75 โดยจังหวัดที่มีสถิติคดีขับรถขณะเมาสุราสะสมสูงสุด 3 อันดับ ได้แก่ จังหวัดร้อยเอ็ด จำนวน 469 คดี จังหวัดสมุทรปราการ 388 คดี และจังหวัดนนทบุรี จำนวน 364 คดีจากการเปรียบเทียบกับห้วงเวลาเดียวกันปีที่ผ่านมาพบว่า สถิติคดีที่เข้าสู่งานคุมประพฤติเพิ่มขึ้น 699 คดี หรือร้อยละ 8.88 มีผู้กระทำผิดซ้ำฐานขับรถขณะเมาสุรา 263 ราย หรือร้อยละ 3 ของจำนวนทั้งหมดสำหรับในช่วงเทศกาลปีใหม่ 2566 สำนักงานคุมประพฤติ จำนวน 109 แห่งทั่วประเทศ ได้ร่วมทำหน้าที่ดูแล ควบคุม ผู้มีพฤติกรรมเมาแล้วขับหรือเกี่ยวข้องกับยาเสพติด ไม่ให้เป็นอันตรายต่อผู้ใช้รถใช้ถนนอื่นๆ พร้อมนำผู้ถูกคุมความประพฤติทำงานบริการสังคม และร่วมให้บริการในจุดบริการประชาชน ด่านชุมชน ด่านตรวจ รวมทั้งสิ้นจำนวน 731 จุด มีอาสาสมัครคุมประพฤติ เครือข่ายยุติธรรมชุมชน ผู้ถูกคุมความประพฤติ และประชาชน เข้าร่วมจำนวนทั้งสิ้น 10,606 คน